‘দিল্লির পুলিশ কেন্দ্রের হাতে আছে। চাইলে চুলির মুঠি ধরে ওনাকে দিল্লি থেকে সরিয়ে দিতে পারতাম।’ নোটবাতিলের বিরোধিতা করে মুখ্যমন্ত্রী মমতা বন্দ্যোপাধ্যায়ের দিল্লিতে ধরনা প্রসঙ্গে শুক্রবার এমনই মন্তব্য করেন বিজেপি-র রাজ্য সভাপতি দিলীপ ঘোষ। এবার এর জবাবে ব্লকে ব্লকে আন্দোলনের হুমকি দিল তৃণমূল কংগ্রেস। 
রাজ্যের গণতান্ত্রিক পরিবেশ নষ্ট হতে বসেছে বলে মমতা সরকারের সমালোচনা করতে গিয়ে ওই সাংবাদিক বৈঠকে দিলীপ ঘোষ বলেন, কোনও কাজ বা নীতির সমালোচনা করলেই বিজেপি কর্মী-সমর্থকদের উপরে হামলা হচ্ছে। তিনি বলেন, রাজ্যের খাদ্যমন্ত্রী জ্যোতিপ্রিয় মল্লিক হুমকি দিয়েছেন, ‘রাজ্যে যেখানে যেখানে বিজেপি সভা করবে সেখানে সেখানে তাদের কর্মীদের মারব।’ রাজ্যের এক মন্ত্রীর এমন মন্তব্যের নিন্দা করতে গিয়েই মুখ্যমন্ত্রী মমতা বন্দ্যোপাধ্যায় সম্পর্কে ওই মন্তব্য করেন দিলীপ। তিনি বলেন, ‘দিল্লি পুলিশ কেন্দ্রের হাতে রয়েছে। আমরা ইচ্ছা করলেই তাঁকে চুলের মুঠি ধরে সরিয়ে দিতে পারতাম। কিন্তু আমরা গণতন্ত্রে বিশ্বাস করি। তাই আমরা সেখানে কোনও বিরোধিতা করিনি।’
এর জবাবে রাজ্যে আন্দোলনে নামছে তৃণমূল কংগ্রেস। রবিবার সাংবাদিক সম্মেলন ডেকে সেই ঘোষণা করেন রাজ্য শিক্ষামন্ত্রী তথা তৃণমূল কংগ্রেসের মহাসচিব পার্থ চট্টোপাধ্যায়। তিনি জানিয়েছেন, ‘বুধ, বৃহস্পতি, শুক্রবারে রাজ্যজুড়ে তৃণমূল কংগ্রেসর ডাকে মিছিল, সমাবেশ ও বিক্ষোভ প্রদর্শন হবে। প্রতিটি ব্লকে ব্লকে প্রতিবাদ কর্মসূচি নেওয়া হবে, সাধারণ মানুষও তাতে যোগ দেবেন।’ এই প্রসঙ্গেই পার্থ চট্টোপাধ্যায় রাজ্য বিজেপি সভাপতি গুন্ডাসুলভ আচরণ করছেন বলে অভিযোগ করেছেন। তাঁর বক্তব্য, দলনেত্রী সম্পর্কে খারাপ কথা বলার জন্য বহু মানুষ টেলিফোন করে ক্ষোভ জানিয়েছেন। দিলীপ ঘোষ কি প্রচারের আলোয় আসতে চাইছেন? তাঁকে কি ‘গুন্ডা ঘোষ’ নামে ডাকব? এমন প্রশ্নও তুলেছেন তৃণমূল কংগ্রেসের মহাসচিব।